ลูกหนี้นอกระบบโล่งอก1.3หมื่นราย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

ธกส.ลุยล้างให้เฉียด600ล้าน ตั้งโต๊ะเจรจาเจออุปสรรคอื้อ
โพสต์ทูเดย์ — ธ.ก.ส. แก้หนี้นอกระบบแล้วกว่า 1.38 หมื่นราย พร้อมเร่งเจรจาประนอมหนี้อีก 2.41 แสนราย
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยถึงผลการดำเนินงานแก้ไขปัญหาหนี้สินนอกระบบของ ธ.ก.ส. ณ วันที่ 17 มี.ค. 2553 ว่า มียอดอนุมัติเงินกู้แล้วกว่า 1.38 หมื่นราย คิดเป็นยอดเงินกู้ 588.49 ล้านบาท 
ทั้งนี้ ที่ผ่านมาได้มีการเบิกจ่ายเงินกู้แล้ว 6,906 ราย คิดเป็นวงเงินกว่า 294 ล้านบาท จากจำนวนผู้ประสงค์ขอกู้เงินจาก ธ.ก.ส. เพื่อปรับโครงสร้างหนี้นอกระบบเข้าสู่ระบบกว่า 3.94 หมื่นราย มูลหนี้ 2,379 ล้านบาท ซึ่งในจำนวนนี้มีผู้ที่ไม่สามารถอนุมัติเงินกู้ได้ 256 ราย มูลหนี้ 12.72 ล้านบาท เนื่องจากพบว่า 194 ราย มีรายได้ไม่เพียงพอ อีก 14 ราย ไม่มีอาชีพ/ไม่มีรายได้ และอีก 25 ราย ไม่มีผู้ค้ำประกัน และติดปัญหาอื่นๆ เช่น อยู่ระหว่างจัดการมรดก เป็นต้น อีก 23 ราย 
อย่างไรก็ดี ธ.ก.ส. ยังอยู่ระหว่างดำเนินการอีกกว่า 2.53 หมื่นราย คิดเป็นมูลหนี้ 1,778.57 ล้านบาท ซึ่งคาดว่าจะอนุมัติเงินกู้ได้แล้วเสร็จภายในเดือน ก.ย. นี้ 
ผู้ที่ลงทะเบียนแก้ไขปัญหาหนี้นอกระบบในส่วนที่ ธ.ก.ส. รับผิดชอบ มีทั้งสิ้นกว่า 6.06 แสนราย มูลหนี้ 6.43 หมื่นล้านบาท โดย ธ.ก.ส. ได้ดำเนินการประชุมพบปะกับลูกหนี้ 3.32 แสนราย ขณะที่อีก 7.99 หมื่นราย ไม่เข้าร่วมประชุม โดยผู้ที่เข้าร่วมประชุม 2.41 แสนราย ประสงค์ให้มีการเจรจาประนอมหนี้ และอีก 1.16 หมื่นราย ขอยุติเรื่อง โดยการเจรจาประนอมหนี้นั้นประสบผลสำเร็จ 4.2 หมื่นราย ไม่สำเร็จ 1,549 ราย เนื่องจากลูกหนี้ไม่ร่วมเจรจา 331 ราย เจ้าหนี้ไม่ร่วมเจรจา 769 ราย เจ้าหนี้ให้บุคคลอื่นมาแทน 32 ราย ตกลงกันไม่ได้ 69 ราย เจ้าหนี้ประสงค์ทรัพย์สินของลูกหนี้ 2 ราย และสาเหตุอื่นๆ อีก 346 ราย 
ทั้งนี้ ในขั้นเจรจาหนี้มีลูกหนี้ขอยุติเรื่องอีก 2,429 ราย โดย 1,939 ราย ไม่ให้ความร่วมมือ และอีก 490 ราย เป็นญาติกับเจ้าหนี้ ซึ่งขณะนี้ยังมีในส่วนที่ยังไม่ได้เจรจาอีก 1.95 แสนราย
ด้านนางทยา ทีปสุวรรณ รองผู้ว่าราชการกรุงเทพมหานคร เป็นประธานเปิดสัมมนาแนวทางการดำเนินงานการแก้ไขปัญหาหนี้สินนอกระบบของประชาชนในพื้นที่กรุงเทพมหานคร เพื่อชี้แจงแนวทางการทำงานให้แก่สำนักงานเขต 50 เขตของกรุงเทพมหานคร ในการเจรจาประนอมหนี้นอกระบบและกำหนดมาตรการให้ความช่วยเหลือลูกหนี้ของกรุงเทพมหานคร จำนวน 84,653 คน มูลหนี้ 7,526 ล้านบาท
ขณะนี้ กทม. ได้แต่งตั้งคณะกรรมการแก้ไขปัญหาหนี้นอกระบบโดยมีผู้ว่าราชการกรุงเทพมหานครเป็นประธาน พร้อมทั้งจัดตั้งศูนย์ประสานงานแก้ไขปัญหาหนี้ นอกระบบระดับเขต โดยตั้งเป้าเจรจาประนอมหนี้ให้แล้วเสร็จภายในวันที่ 30 เม.ย. 2553 เพื่อส่งต่อให้ธนาคารประเมินและดำเนินการให้แล้วเสร็จภายในเดือน พ.ค. 2553 สำหรับลูกหนี้ที่ไม่สามารถเข้าระบบของธนาคารได้ กทม. ได้มอบหมายให้สำนักพัฒนาสังคมเข้าไปช่วยเหลือและฝึกอาชีพ เพื่อให้ประชาชนมีรายได้และสามารถชำระหนี้ให้แก่เจ้าหนี้ต่อไป
แบ่งเป็นลูกหนี้ที่มีมูลหนี้น้อยกว่า 50,000 บาท จำนวน 44,335 ราย มูลหนี้เกิน 50,000–200,000 บาท มีจำนวนทั้งสิ้น 40,258 รายโดยให้ธนาคารของรัฐ ทั้ง 6 แห่ง ได้แก่ ธนาคารเพื่อการเกษตรและสหกรณ์การเกษตร ธนาคารออมสิน ธนาคารอาคารสงเคราะห์ (ธอส.) ธนาคารพัฒนาวิสาหกิจขนาดกลางและขนาดย่อมแห่งประเทศไทย ธนาคารอิสลามแห่งประเทศไทย และธนาคารกรุงไทย จำกัด (มหาชน) ดำเนินการให้ความช่วยเหลือประชาชนในการแก้ไขปัญหาหนี้นอกระบบเข้าสู่ระบบธนาคาร